Informatīvais ziņojums 
“Par Rail Baltica statusu 2026.gada jūnijā”


Informatīvā ziņojuma mērķis ir informēt par Rail Baltica projekta un procesā esošās projekta izpētes statusu 2026.gada 30.jūnijā.
Šī un turpmāko ziņojumu mērķis ir sniegt Ministru kabinetam pārskatu par aktuālo ikmēneša progresu Rail Baltica ieviešanā Latvijā. 
Satiksmes ministrija ierosina ar 2026. gada jūliju katra mēneša pēdējā nedēļā iesniegt izskatīšanai Ministru kabinetā aktuālu informāciju prezentācijas formā par Rail Baltica ieviešanas statusu un progresu. Tā kā ikmēneša pārskata mērķis ir informēt par citu dokumentu virzības statusu, tad Satiksmes ministrija ierosina šos ikmēneša pārskatus neskaņot ar citām iestādēm.
Ar citām iestādēm MK kārtības ruļļa noteiktajā kārtībā joprojām tiks skaņoti informatīvie ziņojumi par konkrētu jautājumu risinājumiem. 


Šī brīža statuss – paveiktais 2026.gada maijā - jūnijā un darbi progresā
 
Saeima 2026. gada 21. maijā ir pieņēmusi grozījumus Rail Baltica projekta īstenošanas likumā (likumprojekts “Grozījumi Rail Baltica projekta īstenošanas likumā” Nr. 1149/Lp14). Likuma grozījumi stāsies spēkā 2026. gada 1. jūlijā un paplašina projekta īstenošanā iesaistīto institūciju loku, kā arī precizē atbildības sadalījumu, stiprina Ministru prezidenta iesaisti, nosakot, ka tas ir atbildīgs par Rail Baltica projekta īstenošanas koordināciju Ministru kabinetā un nodrošina iesaistīto ministriju sadarbību atbilstoši Ministru kabineta iekārtas likumā noteiktajam. Cita starpā tas paredz Finanšu ministrijas iesaisti projekta īstenošanā, nosakot, ka Finanšu ministrija ir atbildīga par Rail Baltica projekta finansējuma piesaistes stratēģijas izstrādi un uzraudzību, finansējuma avotu identificēšanu un piesaisti, kā arī ar projekta finansēšanu saistīto fiskālo risku uzraudzību. Ievērojot likumā noteiktās atbildības, Rail Baltica projekta sekmīgai īstenošanai ir nepieciešama vienota projekta pārvaldība un lēmumu pieņemšana valdības centra līmenī, nodrošinot skaidru sasaisti starp projekta tvērumu, īstenošanas prioritātēm un pieejamajiem finansēšanas avotiem.

2026.gada 17. februārī Ministru kabinets izskatīja informatīvo ziņojumu "Par 2021.–2027. gada plānošanas perioda finansējumu Rail Baltica pamattrases uzbēruma būvdarbiem Latvijā". Latvijai pamattrases būvdarbiem ir pieejami 603 milj. EUR (no kopumā pieejamajiem nepilniem 700 milj.EUR, kas ietver arī būvuzraudzību un projektu vadību). Ar šo summu šobrīd ir nepieciešams veikt būvdarbus 52,66 kilometrus garā pamattrases uzbēruma posmā. 
Projekta realizācija tiek pielāgota pieejamajam finanšu ietvaram, līdz ar to, atbilstoši Ministru kabineta 17.02.2026. sēdē (protokols Nr.7 37.§) dotajam uzdevumam, SIA “Eiropas Dzelzceļa līnijas” (EDZL) veic projektu tehnisko adaptāciju un kapitālieguldījumu (angliski – CAPEX (capital expenditure)) samazināšana, vienlaikus nodrošinot pilnīgu atbilstību ES finansējuma nosacījumiem un kvalitātes prasībām. 
Pamattrases būvnieks  pilnsabiedrība E.R.B. Rail JV PS ir veicis shēmas variantu (angliski - scheme options) tehniskās un izmaksu vispārējās aplēses (angliski - high level cost report) iesniegšanu. Notiek cost report gala validācija no FIDIC Inženiera puses. Pēc kā vēl ir nepieciešams scheme options gala apstiprinājums no EDZL (pēc FIDIC Inženiera validācijas).
Vienlaikus projekta adaptācija nedrīkst kavēt darbu izpildi, un pamattrases būvnieks pilnsabiedrība E.R.B. Rail JV PS tiek aicināta savlaicīgi iesniegt nepieciešamo dokumentāciju, lai Satiksmes ministrija nodrošinātu pilnvērtīgu progresa ziņošanu Eiropas Klimata, infrastruktūras un vides izpildaģentūrai (angliski – CINEA (European Climate, Infrastructure and Network/Environment Executive Agency)).

Daugavas duālais tilts. 2025. gada sākumā tika konstatēts, ka būvnieka piedāvātā Duālā tilta risinājuma kopējās izmaksas var sasniegt 800 milj.EUR, būtiski pārsniedzot sākotnējās aplēses (~199milj.EUR). Ņemot vērā šo izmaksu pieaugumu, tika pieņemts lēmums pārskatīt projekta tehniskos un finanšu risinājumus, lai mērķtiecīgi samazinātu kopējos projekta kapitālieguldījumus (CAPEX). 
Šobrīd Tiesību aktu projektu publiskajā portālā saskaņošanai ar Aizsardzības ministriju un Finanšu ministriju nodots Satiksmes ministrijas sagatavotais informatīvais ziņojums “Informatīvais ziņojums “Par apvienoto tiltu pār Daugavu”” (26-TA-757), ar kuru Satiksmes ministrija sniedz pārskatu par Daugavas duālā tilta attīstību Rail Baltica projekta ietvaros kopš 2018. gada, izvērtējot līdzšinējos tehniskos risinājumus, finansēšanas iespējas, izmaksu izmaiņas un projekta īstenošanas riskus. Ziņojumā analizēti aktuālie izaicinājumi, tostarp būtiskais izmaksu pieaugums, finansējuma pieejamība un projekta gatavības līmenis, kā arī piedāvāti turpmākie rīcības virzieni, lai nodrošinātu ekonomiski pamatotu un tehniski realizējamu risinājumu. 

Saistībā ar apakšstacijas “Iecava RB” izbūvi šobrīd saskaņošanas procesā ir informatīvais ziņojums “Par ieguldījumu veikšanu AS “Augstsprieguma tīkls” piederošas apakšstacijas “Iecava RB” (“Iecava II”) izbūvē” (26-TA-1141). Šī informatīvā ziņojuma mērķis ir atļaut veikt ieguldījumus vilces jaudas apakšstacijas un saistītās infrastruktūras projektēšanai un būvniecībai, kas atbilstoši Eiropas Savienības un nacionālajam regulējumam piederēs AS “Augstsprieguma tīkls”. Šobrīd šis informatīvais ziņojums ir saskaņošanas procesā ar Finanšu ministriju, Tieslietu ministriju un Klimata un enerģētikas ministriju.

Attiecībā uz Rail Baltica enerģijas apakšsistēmu šobrīd izstrādes procesā ir informatīvais ziņojums par Rail Baltica enerģijas apakšsistēmas projektēšanas un būvniecības līguma ietvaros nepieciešamo ilga piegādes laika iekārtu pasūtīšanu (26-TA-1406), kas šobrīd tiek plānota tikai attiecībā uz “Iecava RB” apakšstaciju. Būtiskākais šajā ziņojumā ir protokollēmumā ietvertais punkts par finansējuma nodrošināšanu ilga piegādes laika iekārtu pasūtīšanai.
Kā jau iepriekš tika norādīts ierobežotas pieejamības informatīvajā ziņojumā 
Nr. 25-TA-307 (IP) (izskatīts Ministru kabineta 17.06.2025. sēdē, protokols Nr.24 78.§), ir nepieciešams savlaicīgi pieņemt lēmums par tā saukto ilga piegādes laika iekārtu pasūtīšanu – šajā gadījumā tās ir statiskā frekvences pārveidotāja iekārtu komplekts, autotransformatoru iekārtas un saistītie elementi. Atbilstoši šībrīža prognozēm iekārtu izmaksas varētu sasniegt 28,6 milj. EUR (bez PVN), kas būtu attiecināmas pēc to uzstādīšanas atbilstoši Eiropas infrastruktūras savienošanas instrumenta (CEF) līgumu noteikumiem.

2025.gada 18. februārī (protokols Nr.7 33.§) Ministru kabinets atbalstīja 114,6 miljonu EUR Atveseļošanas fonda (AF) finansējuma pārdali, lai pabeigtu būvdarbus Rīgas Centrālās stacijas (RCS) dienvidu daļā. Savukārt tā paša gada martā un aprīlī parakstītas līguma izmaiņas ar būvnieku apvienību Bererix par veicamo darbu optimizāciju, lai iekļautos pieejamajā finansējumā un termiņos. Finansējuma saņēmējs projekta “Uzlabot pasažieru infrastruktūru, izbūvējot Rīgas Centrālās dzelzceļa stacijas dienvidu daļu” (1.1.1.1.i.2/2/25/I/CFLA/001) īstenošanā ir EDzL. Aktuālā projekta apguve 37 298 460 EUR (apstiprinātās attiecināmās izmaksas), Centrālajā finanšu un līgumu aģentūrā iesniegts izskatīšanā 20 927 603 EUR. Atbilstoši EDzL sniegtajai progresa informācijai būtisko darbu izpilde norit atbilstoši plānotajam būvdarbu grafikam. 

CEF projektu kopējais progress uz 2026.gada jūniju – no kopā pieejamajiem 
1 493 064 707 EUR faktiskā apguve ir 635 974 769 euro (saskaņā ar datiem, kas tiek sniegti atskaitēs CINEA). 
Saskaņā ar Valsts kases operatīvā mēneša pārskata datiem Satiksmes ministrijas budžeta apakšprogrammas 60.07.00 "Eiropas transporta infrastruktūras projekti (Rail Baltica)" izpilde periodā no 01.01.2026. līdz 31.05.2026. ir 71 683 857 euro, tai skaitā izpilde maijā bija 8 706 889 euro.

Saskaņā ar Ministru kabinetā pieņemtajiem lēmumiem par apstiprinātajām CEF līgumu izmaksām, atņemot MM-3 līgumu, par kuru Satiksmes ministrija ir izstrādājusi ziņojumu par tā pārtraukšanu (26-TA-757), CEF līgumiem (CEF-1, CEF-2, CEF-3, CEF-6, CEF-7, CEF-8, MM-1, CEF-9, CEF-10 un CEF-11) izmaksas ar Ministru kabineta lēmumiem apstiprinātās 1 819 727 304 euro apmērā, tai skaitā:
· attiecināmās izmaksas Latvijas aktivitātēm 1 493 064 707 euro, tai skaitā EISI finansējums 1 234 977 702 un valsts budžeta finansējums 258 087 005 euro;
· valsts budžeta finansējums attiecināmajām izmaksām AS "RB Rail" aktivitātēm (Latvijas daļa) 11 741 152 euro;
· valsts budžeta finansējums PVN segšanai Latvijas aktivitātēm 284 964 301 euro;
· valsts budžeta finansējums PVN segšanai AS "RB Rail" aktivitātēm 29 957 144 euro.

Rail Baltica projekta īstenošanai Latvijā 2026. gada budžetā paredzēts apgūt 310-355 milj. EUR, no kuriem 297,2-342,2 milj. EUR tiks novirzīti Rail Baltica būvniecībai Latvijā, bet 12,8 milj. EUR būvprojektu adaptācijai un  pārvaldības funkciju nodrošināšanai. 125-170 milj. EUR ir plānoti pamattrases būvdarbiem;
· 8 milj. EUR piešķirti finansējums pamattrases dienvidu posma Lietuvas robeža-Misa (DS4 posms) projekta adaptācijai;
· 120 milj. EUR plānoti darbiem Rīgas Centrālajā stacijā (RCS) (summa ietver gan Atveseļošanas fonda finansējums RCS tieši ēkas dienvidu daļā, gan arī CEF finansējumu darbiem, kas ir saistīti ar RCS ēkas dienvidu daļas saistītās dzelzceļa funkcionalitātes nodrošināšanu – paralēli Atveseļošanas fonda darbiem notiek un pēc Atveseļošanas fonda darbu pabeigšanas vēl turpināsies CEF finansētie darbi);
· 52 milj. EUR ir atvēlēti Rail Baltica stacijas un saistītās infrastruktūras izbūves turpināšanai Rīgas lidostā;

EDzL 2026. gada budžeta sagatavošanas un optimizācijas procesā notika mērķtiecīga pasākumu īstenošana administratīvo izmaksu samazināšanai un personāla izmaksu kontrolei, vienlaikus saglabājot spēju izpildīt deleģētās funkcijas un nodrošināt ES finansējuma apguvi noteiktajos termiņos. Vienlaikus ar dalībnieku sapulces lēmumu ir uzdots turpināt administratīvo izmaksu samazinājumu arī 2027.gadā, nodrošinot konsekventu un ilgtspējīgu izmaksu optimizācijas procesu. Tādejādi Ministrija veicina, ka notiek EDZL korporatīvas domāšanas maiņa un pāreja uz rezultātiem balstītā pieejā ar iespējami mazākām administratīvajām izmaksām. Pāreja uz rezultātos balstītu vadības modeli un administratīvā sloga samazināšana atbilst mūsdienīgai projektu ieviešanas vadībai, kā arī saskaņā ar Valsts pārvaldes iekārtas likuma 88. pantu iestādēm ir pienākums nodrošināt efektīvu publisko resursu pārvaldību, novēršot dublētu procesu uzturēšanu. Ir izstrādāts informatīvā ziņojuma “Par Rail Baltica projekta ietvaros SIA "Eiropas dzelzceļa līnijas" administratīvo izdevumu samazināšanu” (26-TA-943) projekts, kuru pirms iesniegšanas Ministru kabinetā ir nepieciešams saskaņot ar Finanšu ministriju un Tieslietu ministriju. 

Kopš 2025. gada decembra Satiksmes ministrija intensīvi strādā pie informatīvo ziņojumu deklasificēšanas. Šobrīd no 2021. gada vidus līdz 2026. gadam virzītajiem informatīvajiem ziņojumiem ir deklasificēti 11 Ministru kabinetā izskatītie informatīvie ziņojumi, trīs ziņojumi ir deklasificēšanas procesā, divi – nav deklasificējami starpvalstu pozīcijas un ar to saistīto risku dēļ. Jāņem vērā, ka līdz 2022. gadam sagatavotie ziņojumi TAP sistēmā nav pieejami. Pēc 2026. gada 1. jūlija Satiksmes ministrija sadarbībā ar Valsts kanceleju turpinās darbu, lai identificētu un, ja iespējams, deklasificētu arī agrākus dokumentus.


Rail Baltica projekta aktuālā situācija attiecībā uz Kohēzijas politikas programmas 2021.–2027. gadam un Atveseļošanas un noturības mehānisma ietvaros īstenotajām aktivitātēm, to īstenošanas statusu, funkcionālo pienesumu un priekšnosacījumiem pilnas funkcionalitātes nodrošināšanai

Kohēzijas fonda pasākuma ietvaros plānotais finansējuma saņēmējs VAS “Latvijas dzelzceļš” sadarbībā ar SIA “Eiropas dzelzceļa līnijas” īstenos projektu “Rīgas dzelzceļa mezgla savienojošās infrastruktūras izveide (Starptautiskā lidosta “Rīga” – Rīgas Centrālā dzelzceļa stacija – Aizkraukles virziens)”[footnoteRef:1] ar kopējo finansējumu 264 176 808 euro, tai skaitā Kohēzijas fonda finansējumu 224 550 286 euro un valsts budžeta līdzfinansējumu 39 626 522 euro. Minētā projekta mērķis ir nodrošināt savienojamību starp Starptautisko lidostu “Rīga”, Rīgas Centrālo dzelzceļa staciju un Aizkraukles virzienu, radot priekšnoteikumus tam, lai pasažieri varētu sasniegt lidostu ar Latvijas 1520 mm dzelzceļa sistēmas vilcieniem vēl pirms Rail Baltica pamattrases pilnīgas izbūves. [1:  Šobrīd projekta iesniegums atrodas izvērtēšanā pie CFLA] 

Projekta ietvaros ir paredzētas vairākas savstarpēji funkcionāli saistītas aktivitātes. Pirmkārt, VAS “Latvijas dzelzceļš” paredz izbūvēt 1520 mm dzelzceļa atzaru no Starptautiskās lidostas “Rīga” līdz pieturas punktam Imanta, izmantojot jaunizveidojamo Rail Baltica dzelzceļa infrastruktūras apakšbūves, kā arī veikt līnijas Imanta–Rīgas Centrālā dzelzceļa stacija modernizāciju, Rīgas Centrālās dzelzceļa stacijas dienvidu un ziemeļu daļas signalizācijas sistēmu integrāciju, kontakttīkla izbūvi un līnijas Rīgas Centrālā dzelzceļa stacija–Ogre modernizāciju. Šai projekta daļai paredzēts finansējums 130 914 368 euro, tai skaitā 111 277 212 euro no Kohēzijas fonda un 19 637 156 euro valsts budžeta līdzfinansējums.
Otrkārt, VAS “Latvijas dzelzceļš”, piesaistot SIA “Eiropas dzelzceļa līnijas” kā sadarbības partneri, nodrošinās Starptautiskās lidostas “Rīga” dzelzceļa stacijas ēkas un saistītās infrastruktūras būvdarbus, kā arī trases uzbēruma un pārvada izbūvi posmā no Mazās Gramzdas ielas līdz Zolitūdes ielai. Šai projekta daļai paredzēts finansējums 133 262 440 euro, tai skaitā 113 273 074 euro Kohēzijas fonda finansējums un 19 989 366 euro valsts budžeta līdzfinansējums.
Ņemot vērā ierobežotos finanšu resursus, projekta īstenošanai ir nepieciešama būvprojektu risinājumu optimizācija un pārprojektēšana, būvniecības darbus sadalot kārtās un apakškārtās, lai pieejamā finansējuma ietvaros prioritāri nodrošinātu Rail Baltica pirmās kārtas funkcionālo īstenošanu. Atbilstoši SIA “Eiropas dzelzceļa līnijas” sniegtajai informācijai, priekšfinansējuma ietvaros jau ir uzsākti risinājumu pielāgošanas darbi, lai līdz ar VAS “Latvijas dzelzceļš” līguma noslēgšanu ar Centrālo finanšu un līgumu aģentūru par projekta īstenošanu būtu iespējams nekavējoties virzīt uz priekšu būvdarbu uzsākšanu un nodrošināt Starptautiskās lidostas “Rīga” dzelzceļa stacijas ēkas minimāli nepieciešamo funkcionalitāti pieejamā finansējuma ietvaros. 
Lidostas posma pirmās kārtas funkcionalitātes nodrošināšanai ir nepieciešams pabeigt vismaz šādus infrastruktūras elementus: Starptautiskās lidostas “Rīga” dzelzceļa stacijas ēku minimālā ekspluatācijai derīgā apjomā, vismaz vienu platformu un tai nepieciešamo apakšbūvi, viaduktu B līdz Mazās Gramzdas ielai, uzbēruma posmus līdz un aiz Kārļa Ulmaņa gatves pārvada, kā arī 1520 mm sliežu savienojumu no lidostas līdz Imantai. Tomēr minētās funkcionalitātes praktiska nodrošināšana ir iespējama tikai vienlaikus ar Rīgas Centrālās dzelzceļa stacijas dienvidu daļas minimālās funkcionalitātes nodrošināšanu, tai skaitā signalizācijas sistēmu, kontakttīkla, sliežu ceļu sistēmu un pasažieru infrastruktūras izbūvi. 
Rīgas Centrālās dzelzceļa stacijas minimālās funkcionalitātes nodrošināšanai papildus ir paredzēts finansējums 19 milj. euro apmērā, no kuriem 8 milj. euro paredzēti signalizācijas sistēmām, 10,3 milj. euro – kontakttīkla un sliežu ceļu sistēmu izbūvei, bet 0,7 milj. euro – pasažieru infrastruktūrai. Vienlaikus uzsverams, ka minētie risinājumi ir papildinoši Kohēzijas fonda finansēti pasākumi un nepārklājas ar Atveseļošanas un noturības mehānisma finansējumu. 
Saskaņā ar 2025. gada 22. decembrī Ministru kabinetā apstiprināto informatīvo ziņojumu “Par Rail Baltica projekta Rīgas stacija – Rīgas lidosta būvdarbu procesa nepārtrauktības nodrošināšanu” (lietas Nr. 25-TA-2985) ir pieļauta darbu turpināšana līdz CEF9 finansēšanas līguma grozījumu oficiālai spēkā stāšanās dienai par finansējumu līdz 29 252 326 euro bez PVN. Minētais finansējums primāri paredzēts darbu veikšanai Lidostas 4. perona zonā līdz 2027. gada maijam. Vienlaikus jānorāda, ka CEF9 posma 3B plānotie darbi ir tieši funkcionāli saistīti ar Kohēzijas fonda līdzfinansētā projekta “Rīgas dzelzceļa mezgla savienojošās infrastruktūras izveide (RIX–RCS–Aizkraukles virziens)” iznākuma rādītāja – jaunu vai modernizētu TEN-T dzelzceļa sliežu garums 90 km – sasniegšanu. Balstoties uz lietotāja sniegto informāciju šajā sarunā.
Lai pēc VAS “Latvijas dzelzceļš” projekta iesnieguma apstiprināšanas nodrošinātu finansējuma apguvi noteiktajā attiecināmības periodā un sasniegtu projekta mērķus, posma 3B darbi ir jāpabeidz ne vēlāk kā līdz 2028. gada beigām, tādējādi radot iespēju VAS “Latvijas dzelzceļš” viadukta 3B zonā veikt sliežu ceļu, signalizācijas un elektrifikācijas izbūvi, iekļaujoties attiecināmības periodā līdz 2029. gada beigām. 
Satiksmes ministrija ir iesniegusi Valsts kancelejā informatīvo ziņojumu “Par izstrādātajiem priekšlikumiem CEF9G grozījumiem, kas tiks iesniegti izskatīšanai CINEA” (lietas Nr. 26-TA-1150), kuru plānots izskatīt tuvākajā Ministru kabineta sēdē. Minētais ziņojums paredz nepieciešamos grozījumus CEF9G finansēšanas līgumā. Pēc Ministru kabineta atbalsta saņemšanas attiecīgie grozījumi tiks virzīti oficiālai iesniegšanai apstiprināšanai CINEA. Vienlaikus jānorāda, ka pirms CINEA oficiālas CEF9G finansēšanas līguma grozījumu apstiprināšanas Satiksmes ministrijai atkārtoti būs jāinformē Ministru kabinets par aktuālo situāciju šī finansēšanas līguma ietvaros, un tikai pēc attiecīga valdības lēmuma pieņemšanas būs iespējams veikt nepieciešamās oficiālās formalitātes grozījumu spēkā stāšanai. 
Lai nodrošinātu savlaicīgu CINEA veikto izvērtējumu un turpmāku oficiālu virzību CEF9 finansēšanas līguma grozījumu apstiprināšanai, Satiksmes ministrija sadarbībā ar SIA “Eiropas dzelzceļa līnijas” ir iesniegusi grozījumus neoficiālai sākotnējai izskatīšanai CINEA. Atbilstoši saņemtajai informācijai 2026. gada 26. jūnijā no Botond Orban, kurš ir CINEA projekta vadītājs, elektroniskā pasta sūtījumā ir apliecināts, ka CINEA viedoklis par plānotajiem grozījumiem pēc tehnisko un finanšu dokumentu izvērtēšanas, kā arī pēc 2026. gada jūnijā notikušās tikšanās klātienē Briselē, nav mainījies – CINEA plāno atbalstīt CEF9 finansēšanas līguma grozījumus, lai nodrošinātu lidostas posma savienojumu ar plānotā Kohēzijas fonda finansēto projektu. 
Atveseļošanas un noturības mehānisma finansējums Rail Baltica projekta kontekstā ir novirzīts Rīgas Centrālās dzelzceļa stacijas dienvidu daļas būvdarbu pabeigšanai, lai nodrošinātu stacijas ēkas funkcionālu gatavību un radītu priekšnoteikumus pasažieru apkalpošanas nodrošināšanai Rail Baltica pirmās kārtas ieviešanas scenārijā Latvijā. Minētā investīcija ir daļa no Rīgas metropoles areāla transporta sistēmas zaļināšanas reformas, kuras mērķis ir stiprināt dzelzceļu kā sabiedriskā transporta sistēmas mugurkaulu un attīstīt integrētu, koordinētu un videi draudzīgu sabiedriskā transporta sistēmu. Ar Atveseļošanas fondu paredzēts finansējums 114 627 980 euro apmērā SIA “Eiropas dzelzceļa līnijas” kā finansējuma saņēmējam, lai īstenotu Rīgas Centrālās dzelzceļa stacijas dienvidu daļas investīciju līdz 2026. gada 31. augustam.
Atveseļošanas fonda investīcijas tiešais mērķis ir pabeigt būtiskos Rīgas Centrālās dzelzceļa stacijas dienvidu daļas 2B posma būvdarbus, tai skaitā izbūvēt uzgaidāmās telpas, stacijas jumtu, izejas uz platformām, pabeigt platformu apdares darbus, veikt teritorijas labiekārtošanu un aizstāt pagaidu risinājumus ar pastāvīgiem risinājumiem. Tādējādi minētā investīcija nenodrošina visu dzelzceļa satiksmes funkcionalitāti kopumā, bet gan stacijas ēkas un pasažieru infrastruktūras funkcionālo gatavību kā būtisku priekšnosacījumu turpmāko izbūves posmu īstenošanai.
Vienlaikus jāuzsver, ka ar Atveseļošanas fonda finansējumu vien nav iespējams nodrošināt pilnvērtīgas vilcienu kustības uzsākšanu caur Rīgas Centrālās dzelzceļa stacijas dienvidu daļu. Pēc 2B posma pabeigšanas ir nepieciešama arī 2C2 posma īstenošana, kas paredz 1520 mm dzelzceļa infrastruktūras ieslēgšanu ekspluatācijā  stacijas ziemeļu un dienvidu pusē. Tikai pēc šo minēto darbu īstenošanas būs iespējams dienvidu daļu nodot ekspluatācijā un sākt izmantot vilcienu kustībai. 2C2 posms netiek finansēts no Atveseļošanas fonda, bet no CEF9 GEN un 2c2 signalizācijas, kontakttīkla un sliežu ceļa sistēmas (MEP) Kohēzijas finansējuma. Ēku plānots nodot izmantošanai pirms pieņemšanas ekspluatācijā līdz 2026. gada 31. decembrim, attiecīgi projektu sasaistē jāņem vērā, ka normatīvi noteiktais investīcijas īstenošanas termiņš un būves faktiskās izmantošanas uzsākšanas laiks var veidoties kā secīgi, nevis pilnībā sakrītoši posmi.
Atbilstoši SIA “Eiropas dzelzceļa līnijas” sniegtajai informācijai būtisko darbu izpilde norit atbilstoši būvdarbu grafikam, un šo darbu pabeigšana ir paredzēta līdz 2026. gada 31. augustam. 
Ņemot vērā triju ārējo finansēšanas avotu – Atveseļošanas un noturības mehānisma, Kohēzijas fonda un CEF finansējuma – savstarpējo papildināmību, sinerģiju un kopējo mērķi nodrošināt minimālā apjomā funkcionējošu dzelzceļa savienojumu starp Rīgas Centrālo dzelzceļa staciju un Starptautisko lidostu “Rīga”, Satiksmes ministrija nodrošina pastiprinātu attiecīgā Rail Baltica posma stratēģisko un operacionālo uzraudzību. Minētā uzraudzība tiek īstenota, organizējot vadības līmeņa sanāksmes ar iesaistītajām pusēm par Lidostas 4. perona pārbūves projekta un Rail Baltica posma 3B darbu savstarpēju salāgošanu, kā arī organizējot projekta uzraudzības padomes sēdes par projekta “Rail Baltica pasažieru stacijas “Starptautiskā lidosta “Rīga” – “Rīgas Centrālā dzelzceļa stacija” – Aizkraukles virziens” izbūves projekta uzraudzības padome” darba kārtību. Tādējādi no Satiksmes ministrijas puses tiek nodrošināta ne tikai operacionāla uzraudzība, bet arī vadības līmeņa procesu virzība, lai mazinātu termiņu, finansējuma apguves un savstarpējās projektu koordinācijas riskus. 


Alvarez & Marsal iesaiste

	Saskaņā ar Ministru kabineta lēmumu un atbilstoši noslēgtam līgumam 2025. gada 3. novembrī tika uzsākts Rail Baltica padziļināts projekta izvērtējums, ko veic Alvarez&Marsal. Šobrīd ir saņemts konsultanta sākotnējais izvērtējuma projekta dokuments, kurā identificēti būtiskākie jautājumi un galvenie problemātiskie virzieni. Jāatzīmē, ka izpētes uzraudzīšanai izveidotā starpinstitucionālā darba grupa šobrīd nav pieņēmusi konsultanta iesniegto ziņojumu prasot no konsultantiem detalizētāku, dziļāku un pamatotāku datos balstītu analīzi.
Minētais izvērtējums kalpo kā sākotnējais ietvars turpmākai padziļinātai analīzei un būs par pamatu gala ziņojuma sagatavošanai. Vienlaikus jāatzīmē, ka sākotnējais izvērtējuma projekta dokuments pēc būtības ir konceptuāls – tajā ietvertie secinājumi šobrīd vēl nav pilnībā balstīti detalizētā cēloņsakarību analīzē un satur vispārīgus novērtējumus, kuriem nepieciešama turpmāka padziļinātāka izpēte un to precizēšana.


Svarīgākie darbi turpmāk

Ņemot vērā aktuālo informāciju par CEF projektu ieviešanas progresu un aktualizētajām izmaksām, Satiksmes ministrija kopīgi ar RB Rail AS un EDZL gatavo CEF granta Līgumu grozījumus (CEF8, CEF9G, CEF9COH, CEF10G, CEF10COH). Šobrīd notiek neoficiālas konsultācijas ar CINEA par iespējamajiem grozījumiem, kurus pieļauj CEF finansējuma piešķiršanas nosacījumi.
CINEA ierosinājis sekojošu secību, kādā tiks apstrādāti CEF grantu līgumu grozījumi -  kā pirmie tiks izskatīti CEF9G un CEF8. Pēc tam tiks izskatīts CEF10G. 
Savukārt CEF9C un CEF10C tiks izskatīti pēc tam, kad iepriekšminētie grozījumi būs apstrādāti. 
Latvijas būtiskie grozījumi CEF9G – 45 milj.EUR pārcelšana no RIX estakādes Mārupes virzienā uz estakādi Imantas virzienā, tādējādi nodrošinot finansējumu RIX stacijas savienošanai ar Imantas staciju.
Latvijas būtiskie grozījumi CEF8 – lai efektīvāk izlietotu zemes atsavināšanai pieejamo finansējumu, paplašināt ģeogrāfisko teritoriju, kurā ir iespējams saņemt līdzfinansējumu zemes atsavināšanai.
Latvijas būtiskie grozījumi CEF10G – Skultes būvniecības bāzei plānotā finansējuma pārcelšana uz būvdarbiem posmā Misa – Lietuvas robeža, vienlaikus daļu no finansējuma atgriežot CINEA. 

2026.gada jūnija vidū Eiropas Komisijas aģentūra CINEA plāno izsludināt Eiropas infrastruktūras savienošanas instrumenta (angliski – CEF) uzsaukumu par atlikušo finansējumu (CEF Reflow Call). Projektu iesniegšanas termiņš ir plānots 2026.gada oktobra sākumā. Līdz ar to Satiksmes ministrija kopā ar RB Rail AS un EDZL gatavo projektu pieteikumus, kurus ir plānots iesniegt apstiprināšanai Ministru kabinetā 2026.gada septembrī.

Tuvojas noslēgumam RB Rail AS organizētais kontroles, vadības un signalizācijas (CCS) sistēmu iepirkums, un līguma parakstīšana plānota 2026. gada 3. vai 4. ceturksnī. Latvijas puse (RB Rail AS, EDZL un Satiksmes ministrija) šobrīd izvērtē līguma nosacījumus un finansējuma piesaistes iespējas, kā arī finansējuma saistību izpildes iespējas. Ņemot vērā CCS sistēmas centrālo nozīmi vienotas pārrobežu dzelzceļa darbības nodrošināšanā, īpaša nozīme ir turpmākai ciešai koordinācijai starp visām trim Baltijas valstīm. Lai šo līgumu parakstītu, vispirms ir nepieciešams rūpīgi izsvērt līguma nosacījumus atbilstoši pieejai, ka nav pieļaujams uzņemties finansiālās saistības bez tām pieejama finansējuma.

Nākamā plānošanas perioda pozīcija un Rail Baltica vajadzības. 
“Rail Baltica” projekta galvenais ES finansējuma avots ir Eiropas infrastruktūras savienošanas instruments (CEF). Tā ir ES transporta infrastruktūras programma, kas paredzēta stratēģisku pārrobežu projektu finansēšanai Eiropas transporta tīkla (TEN-T) ietvaros. Rail Baltica ir viena no Latvijas prioritātēm nākamajā plānošanas periodā un tiek prognozēts, ka Latvija nākamajā plānošanas periodā varētu saņemt lielāku CEF finansējumu nekā 2021.-2027.gada plānošanas periodā saņemtie 1 miljards EUR.
Papildus tam Rail Baltica ir pieteikts kā nozīmīgs Eiropas Savienības militārās mobilitātes koridors, tādējādi radot iespējas projektam piesaistīt finansējumu no ES militārās mobilitātes programmām.

Iepirkums 3 pierobežas būvatļaujās (LT-LV). 
2026. gada 4. februārī ar EDzL valdes rīkojumu apstiprināta iepirkuma komisija, lai organizētu iepirkumu “Būvdarbi Rail Baltica pamattrases Latvijā pierobežu posmos” attiecībā uz pārrobežu posma DS4 būvatļaujām BP9, BP10 un BP11. Saskaņā ar iepirkuma vadības plānu iepirkuma procedūras dokumentācijas izstrāde un izsludināšana plānota: 
· piedāvājumu sagatavošana un iesniegšana: 2026. gada III–IV ceturksnis; 
· piedāvājumu izvērtēšana un lēmuma pieņemšana: 2026. gada IV ceturksnis; 
· nogaidīšanas periods un iespējamā pārsūdzība: 2026. gada beigas; 
· līguma noslēgšana ar izraudzīto pretendentu: līdz 2027. gada 31. janvārim.
 


Ievērojot minēto, Ministru kabineta sēdes protokollēmuma projekts paredz:

1. Pieņemt zināšanai iesniegto informatīvo ziņojumu.

2. Satiksmes ministrijai no 2026. gada jūlija katra mēneša pēdējā nedēļā iesniegt izskatīšanai Ministru kabinetā informāciju prezentācijas formā par Rail Baltica ieviešanas statusu un progresu. Ja Ministru kabineta sēdē prezentētā informācija neprasa turpmāku rīcību vai nav saistīta ar citu iestāžu kompetenci, Satiksmes ministrija informatīvā ziņojumu neskaņo ar citām iestādēm.

3. Ievērojot šā protokollēmuma 2. punktā paredzēto, atzīt Ministru kabineta 2026. gada 26. maija sēdes protokola Nr. 29 86. § 3.punktā doto uzdevumu par aktualitāti zaudējušu. Pieņemt zināšanai, ka saskaņā ar Rail Baltica projekta īstenošanas likuma 1.2 panta septīto daļu satiksmes ministrs ne retāk kā divas reizes gadā informēs Ministru kabinetu par Rail Baltica projekta īstenošanas progresu, turpmākajiem pasākumiem projekta īstenošanā un no tiem izrietošiem nozaru ministrijām Ministru kabineta uzticētiem uzdevumiem.

